Geskorste Ace bereik einde van regspadAce Magashule (Foto: Simphiwe Mbokazi/African News Agency/ANA) Die Konstitusionele Hof het nou óók die geskorste sekretaris-generaal van die ANC, Ace Magashule, se aansoek om teen sy skorsing te appelleer met koste van die hand gewys. Magashule het nou die einde van die regspad bereik. “Ek dink wel dis nog lank nie die einde van die politieke pad vir meneer Magashule nie,” meen die politieke ontleder prof. André Duvenhage. Die land se hoogste hof het Woensdag in ’n kort uitspraak, wat Maroela Media sedertdien onder oë gehad het, gesê Magashule se aansoek word geweier aangesien daar “geen redelike vooruitsig” is dat sy appèl sal slaag nie. Magashule het die Konstitusionele Hof genader nadat die appèlhof sy aansoek om verlof om teen sy skorsing te appelleer in Januarie van die hand gewys het. Die Johannesburgse hooggeregshof het reeds verlede jaar sy aansoek geweier. Magashule is in Mei verlede jaar tydelik uit sy amp geskors nadat hy geweier het om opsy te staan hangende die finale uitslag van die strafsaak teen hom. Maroela Media het vroeër berig die ANC se nasionale uitvoerende komitee (NUK) se reël lui dat enige ANC-lid wat van korrupsie of enige ander ernstige misdaad aangekla word, binne 30 dae opsy moet staan. Indien dit nie gedoen word nie, kan die ANC die betrokke lid skors indien dit in belang van die party beskou word. Duvenhage stel dit duidelik dat Magashule nou effektief al sy regsopsies uitgeput het. “Wat hy wel kan doen is om ’n ander besluit [rakende die opsystaanreël] binne die ANC te bewerkstellig. En dit beteken ’n politieke geveg,” waarsku hy. “Maar dit lyk vir my of dit vir meneer Magashule baie moeilik gaan wees om terug te kom en hy sal maar agter die troon moet funksioneer en deur middel van faksies sy ding moet doen.” Volgens Duvenhage kan Magashule ook moontlik pogings aanwend om die land te destabiliseer. “Moenie Ace as ’n faktor uit die politiek verwyder nie,” waarsku hy. “Hy is steeds ’n politieke faktor, maar sy regsopsies binne die huidige raamwerk is basies uitgeskakel. Tensy die ANC ’n ander stel besluite oor die opsystaanreël neem.”